मानव अस्तित्व पर इसके खतरों को लेकर दो मतों में बंटी दुनिया...
पिछले माह आर्टिफिशियल इंटेलिजेंस (एआई) की दुनिया की कई जानी-मानी हस्तियों ने एक खुले पत्र में चेतावनी दी थी कि एआई एक दिन मानवजाति को नष्ट कर देगी। एक लाइन के बयान में कहा गया था, महामारियों और परमाणु युद्ध जैसे अन्य खतरों के साथ
पिछले माह आर्टिफिशियल इंटेलिजेंस (एआई) की दुनिया की कई जानी-मानी हस्तियों ने एक खुले पत्र में चेतावनी दी थी कि एआई एक दिन मानवजाति को नष्ट कर देगी। एक लाइन के बयान में कहा गया था, महामारियों और परमाणु युद्ध जैसे अन्य खतरों के साथ एआई से अस्तित्व खत्म होने के जोखिम को भी दुनियाभर में प्राथमिकता दी जाए।
पत्र से पहले भी एआई के संबंध में कई अशुभ चेतावनियां सामने आ चुकी हैं। इन चेतावनियों में विस्तार से खतरों का खुलासा नहीं किया गया है। वैसे, आज के एआई सिस्टम मानवता को नष्ट नहीं कर सकते हैं। उनमें से कुछ हमें विचलित कर सकते हैं।
टेक्नोलॉजी इंडस्ट्री के दिग्गजों का कहना है, कंपनियां, सरकारें या स्वतंत्र रिसर्चर बिजनेस चलाने से लेकर युद्ध लड़ने जैसे हर काम करने वाले सिस्टम तैनात कर सकती हैं। ये सिस्टम ऐसे काम भी करेंगे जो हम नहीं चाहते हैं। अगर मनुष्य हस्तक्षेप करने या उन्हें बंद करने की कोशिश करेंगे तो वे प्रतिरोध कर सकते हैं या स्वयं नए सिस्टम बनाकर ऑपरेट करते रहेंगे।
मांट्रियल यूनिवर्सिटी में एआई शोधकर्ता और प्रोफेसर योशुआ बेंजिओ कहते हैं, वर्तमान सिस्टम अस्तित्व के लिए खतरा पैदा करने की स्थिति में बिलकुल नहीं हैं। वे उससे बहुत दूर हैं। लेकिन, एक, दो या पांच वर्षों के संबंध में कुछ कहना मुश्किल है।
कई विशेषज्ञों के अनुसार पिछले साल ओपन एआई जैसी टेक्नोलॉजी के आने से पहले ऐसा संभव नहीं लगता था। उसने दिखाया कि एआई क्या कर सकती है। कैलिफोर्निया यूनिवर्सिटी में कॉस्मोलॉजिस्ट एंथोनी अगुइरे कहते हैं,एआई धीरे-धीरे अधिक आजाद हो जाएगी। वह वर्तमान मनुष्यों और मानव चलित संस्थाओं के फैसलों और सोच-विचार को बदल सकेगी।
कुछ समय बाद पता लगेगा कि समाज और अर्थव्यवस्था को चलाने वाली बड़ी मशीन मानव के काबू में नहीं है। वहीं अन्य एआई विशेषज्ञ आशंकाओं को हास्यास्पद बताते हैं। सिएटल की रिसर्च लैब एआई एलन इंस्टीट्यूट के प्रमुख ओरेन एटजिओनी का कहना है, अस्तित्व को खतरे की चर्चा काल्पनिक है।
शोधकर्ता चैटजीपीटी जैसे चैटबॉट को ऐसे सिस्टम में बदल रहे हैं जो अपने टेक्स्ट के हिसाब से कार्रवाई कर सकते हैं। इसका प्रमुख उदाहरण ऑटोजीपीटी प्रोजेक्ट है। इसके पीछे सिस्टम को कंपनी बनाने या कुछ पैसा कमाने जैसे लक्ष्य देने का आइडिया है।
अगर वह अन्य इंटरनेट सेवाओं से जुड़ा होगा तो लक्ष्य हासिल करने के तरीके खोजेगा। ऑटो जीपीटी जैसे सिस्टम कंप्यूटर प्रोग्राम बना सकते हैं। यदि रिसर्चर उसे कंप्यूटर सर्वर से जोड़ देंगे तो वह उन प्रोग्राम को चला सकेगा। ऑटोजीपीटी ऑनलाइन सब कुछ कर सकेगा। हालांकि ऑटोजीपीटी जैसे सिस्टम अभी काम नहीं कर रहे हैं। वे अटक जाते हैं। शोधकर्ताओं ने एक सिस्टम को अपने जैसा सिस्टम बनाने के सभी संसाधन दिए लेकिन वह ऐसा नहीं कर सका। कुछ समय बाद इन कमियों को दूर किया जा सकेगा।
स्वयं सुधार करने वाले सिस्टमों पर तेजी से काम 
एआई कंपनी कंजेक्चर के फाउंडर कोनोर लीही कहते हैं, लोग स्वयं सुधार करने वाले सिस्टम बनाने की तेजी से कोशिश कर रहे हैं। लीही का तर्क है, रिसर्चर्स, कंपनियां और अपराधी इन सिस्टमों को पैसा बनाने जैसे लक्ष्य दे सकते हैं। वे बैंकिंग सिस्टम तोड़ डालेंगे, तेल समृद्ध देशों में क्रांति भड़काएंगे। अगर कोई उन्हें बंद करेगा तो वे अपनी हूबहू नकल तैयार कर लेंगे।
चैटजीपीटी जैसे एआई सिस्टम ने झूठ बोल दिया
चैटजीपीटी जैसे एआई सिस्टम डेटा के विश्लेषण का हुनर सीखने वाले न्यूरल नेटवर्क,मैथमैटिकल सिस्टम पर बने हैं। चूंकि वे अधिक डेटा से सीख सकते हैं इसलिए अप्रत्याशित बर्ताव करते हैं। रिसर्चर्स ने अभी हाल में दर्शाया कि एक सिस्टम ने केप्टचा टेस्ट को हराने के लिए मनुष्य को ऑनलाइन हायर कर लिया था।
जब मनुष्य ने पूछा कि क्या वह रोबोट है तो सिस्टम ने झूठ बोला कि वह नेत्रहीन व्यक्ति है। कुछ विशेषज्ञों को चिंता है कि शोधकर्ता इन सिस्टमों को अधिक शक्तिशाली बनाएंगे। उन्हें बहुत अधिक डेटा से ट्रेनिंग देंगे तो वे बुरी आदतें सीख सकते हैं।
केड मेट्ज
© The New York Times